Groot verligting vir Sutherland op pad | Maroela Media
Die boorspan. Foto: Facebook via Gift of the Givers.
Die projek om die gemeenskap van die droogtegeteisterde Sutherland-distrik in die Noord-Kaap by te staan is in volle gang.
Imtiaz Sooliman, hoof van Gift of the Givers, het gesê die eerste 200 bale voer is Vrydagmiddag in dié streek afgelewer. Volgens hom is die voer deur vrygewige boere in die Noordwes-provinsie geskenk.
"Die volhoubaarheid van die streek is egter afhanklik van water. Al 200 boorgate in Sutherland het opgedroog aangesien die watervlakke aansienlik verlaag het weens die ergste droogte in 100 jaar in dié omgewing," het Sooliman gesê.
'n Boorspan is reeds op pad na die dorp en sal Maandag met twee bore in die dorp aankom. "Dit sal gevolg word deur 40 000 liter diesel wat Maandagaand afgelewer word. Dit word deur ons betaal en is om die boorproses van stapel te stuur en 200 nuwe boorgate beskikbaar te stel."
Die proses sal deur Gideon Groenewald, hidroloog, en Martyn Landmann, boorman, gelei word. Groenewald, wat 35 jaar ondervinding in die veld het, sal Maandagoggend begin met die plasing van nuwe boorgatposisies.
"Later in die week sal ons vragmotors nog voer insamel en aflewer. Dit sal gevolg word deur kospakkies, komberse, higiëniese pakkies en warm klere vir die plaaswerkers, die algemene bevolking asook skoolkinders. Die skoolkinders sal ook voorsien word van voedsame maaltye."
Maroela Media het in Maart berig Sutherland is een van vele streke in die land waar daar droogte heers, maar weens sy ligging, ver van hoofroetes, kry dié streek min hulp van ander droogtehulpprojekte. Vervoer is een van die groot struikelblokke om voorraad by hierdie streek uit te kry.
Luidens 'n mediaverklaring van die SA Jagters- en Wildbewaringsvereniging (SA Jagters) is daar destyds droogtebystand met 'n algehele waarde van R1,04 miljoen bewillig nadat die gemeenskap in die Overbergdistrik hul harte en beursies oopgemaak het.
Enige ondersteuning vir dié projekte is welkom. Bydraes kan aan Gift of the Givers gemaak word. Besoek gerus hul Facebook-blad of stuur 'n e-pos na [email protected].
Foto: Facebook via Gift of the Givers.
Puik man…Fantasties van julle. Ek gaan beslis ook n donasie maak, hoop dat baie van my mede mense dit ook sal doen…baie klein bedrae maak n groot bedrag. Kom ons ondersteun die fantastiese werk!